Adnan Sempit Sawadikap

Adnan Sempit Sawadikap (juga dikenali sebagai Adnan Sempit 4) ialah filem aksi komedi Malaysia 2014 arahan Ismail Bob Hashim dan merupakan kesinambungan daripada tiga filem terdahulu. Dibintangi oleh Shaheizy Sam, Along Cham, Intan Ladyana dan Yana Samsudin, ia mengisahkan tentang Adnan dan Bobby bersama-sama dengan isteri mereka, Nadia dan Wawa ingin bercuti ke Bangkok sambil menjalankan perniagaan di sana.

Ia menjadi filem Malaysia pertama yang diterbitkan hingga siri keempat.

Plot
Filem ini mengisahkan tentang Adnan dan Bobby bersama-sama dengan isteri mereka, Nadia dan Wawa ingin bercuti ke Bangkok sambil menjalankan perniagaan di sana. Namun, malangnya pasport Nadia dan Wawa tercicir dan tidak dapat bercuti bersama dengan suami mereka.

Tapi itu semua adalah rancangan Nadia yang mahu berehat dari menjaga anaknya bersama Adnan. Disebabkan itu dia membenarkan Adnan membawa bayi mereka ke Bangkok. Manakala pasport Wawa pula disembunyikan oleh Bobby kerana suaminya itu mahu bebas di Bangkok untuk sementara waktu.

Ketika mereka berdua di Bangkok, bayi Adnan telah hilang di lapangan terbang dek kecuaian Adnan sendiri. Sehinggakan Adnan berasakan bayinya telah diculik oleh sindiket jahat dan kejadian itu telah membuatkan Adnan dan Bobby bertemu dengan Nok, lakonan Lalisa Santirod, iaitu seorang wanita Thailand yang Adnan rasakan telah menculik bayinya itu.

Di sinilah bermulanya episod mereka melakukan pelbagai cara bagi mendapatkan kembali bayi Adnan. Tanpa diduga, rupanya bayi yang disangkakan anak Adnan itu turut menjadi buruan banyak gengster yang menginginkan bayi tersebut. Siapakah sebenarnya Nok? Adakah bayi yang ada bersama Nok itu bayi Adnan? Adakah Adnan dan Bobby terselamat daripada ancaman gengster?

Pelakon
 Shaheizy Sam sebagai Adnan
 Intan Ladyana sebagai Nadia
 Yana Samsudin sebagai Wawa
 Along Cham sebagai Bobby
 Lalisa Sontirod sebagai Nok
 Vatcharachai Sunthornsiri sebagai Ketua gengster

Penerbitan
Adnan Sempit Sawadikap diarahkan oleh Ismail "Bob" Hasim, dan merupakan filem Adnan Sempit ketiga arahannya. Ia sekali gus memperlihatkan Metrowealth Movies Production menjadi produksi filem pertama menerbitkan kesinambungan filem ini hingga siri keempat. Filem ini menjalani penggambaran sebanyak 95% di Thailand melibatkan beberapa lokasi menarik di Bangkok. Adnan Sempit Sawadikap mengekalkan sebahagian besar pelakon asalnya kecuali Angah Raja Lawak dan turut melibatkan beberapa pelakon di negara Gajah Putih, termasuk Lalisa Santirod.

Keluaran dan sambutan
Filem ini ditayangkan di pawagam di seluruh negara pada 7 Ogos 2014 dan mencatat kutipan pecah panggung sebanyak RM1.269 juta, sekali gus gagal meraih sambutan siri pertama Adnan Sempit yang pernah mencatat RM 7.66 juta.

Lihat juga
 Adnan Sempit
 Adnan Sempit 2
 Adnan Sempit 3
 Adnan Sempit (siri filem)

Rujukan

Pautan luar
 

Filem 2014
Filem Malaysia tahun 2014
Filem bahasa Melayu
Filem arahan Ismail Bob Hashim